paragraph_text: U vrijeme naseljavanja Islanda otok je bio prekriven šumom (osim u gorju), uglavnom šumama breze. Brezino drvo nije dobro prilagođeno gradnji velikih i složenih struktura, no moglo je poslužiti kao skelet građevina. Također, brezino drvo nije bilo pogodno ni za izgradnju brodova, što je rezultiralo nedostatkom plovila za prijevoz velikog tereta. Radi izoliranog položaja Islanda i nemogućnosti transporta velikog tereta, drvo se rijetko uvozilo, uglavnom samo za izgradnju crkava i brodova. Međutim, Island je imao veliku količinu zemlje i trave koja je pogodna za izgradnju.